Dvelende kampfilm
Action/Drama 

Kina/Taiwan 2015 

Regi: 
Hou Hsiao-Hsien 

Manus: 
Hou Hsiao-Hsien, Ah Cheng, Chu T’ien-wen, Hsieh Hai-Meng, Pei Xing 

Skuespillere: Shu Qi, Chang Chen, Satoshi Tsumabuki 

Aldersgrense: 
12 år 

«The Assassin» er i utgangspunktet en klassisk wuxia-film (film som handler om en stridsdyktig helts kamp for det gode i en verden full av ondskap). 
Med ny teknologi fikk sjangeren et virkelig oppsving fra 90-tallet og oppover med filmer som «Crouching Tiger, Hidden Dragon» (2000) og «House of Flying Daggors» (2004). 
«The Assassin» deler mye med de nevnte filmene, men den er ikke like lett å tygge. 

Filmen er lagt til Kina på 700-tallet og handler om Yanniang (Shu Qui) som ble gitt til en prinsessenonne da hun var liten. 
Nonnen trente henne opp til å bli en svært dyktig snikmorder, men med for mye følelser. 
Hun blir derfor sendt hjem igjen for å drepe sin egen fetter, Tian Ji'an (Chang Chen), som hun hadde et nært forhold til som liten og som hun elsker. 

Regissør og manusforfatter Hou Hsiao-Hsien er en sentral figur i Taiwans og Kinas filmindustri, og anses som en mester. 
Under årets filmfestival i Cannes vant han prisen for beste regissør. 
Han er kjent for lange tagninger med minimale kamerabevegelser, og «The Assassin» er intet unntak. 
Alt går utrolig tregt med lange, dvelende scener hvor det ikke skjer noe som helst. 
Visuelt sett er filmen helt nydelig, men den er for spesielt interesserte, både når det gjelder sjanger og filmfotografi. 
